Kritika HDP

62. Goranovo proljeće
2025-03-20 - 2025-03-24
Počinje proljeće, poligon promjene, pupanje živog i svježeg – proljeće koje je oduvijek pjesničko.
Najvažniji hrvatski i jedan od najdugovječnijih svjetskih pjesničkih festivala posvećen je živim pjesničkim glasovima – domaćim, regionalnim, europskim i svjetskim – uspomeni na Ivana Gorana Kovačića te ideji pjesništva kao jednog od oblika borbe za osobnu i univerzalnu slobodu.
Festivalski programi 62. Goranovog proljeća odvijat će se u Zagrebu, Goranovu rodnom Lukovdolu i Rijeci, od 20. do 23. ožujka.

Festivalski program

Četvrtak, 20. 3., 19 h, Centar mladih Ribnjak, Park Ribnjak 1, ZAGREB
Festival otvaramo velikim zajedničkim čitanjem svih gostiju: sedamnaest internacionalnih pjesnika s tri kontinenta, ovogodišnjih laureatkinja nagrada „Ivan Goran Kovačić“ za najbolju pjesničku knjigu i „Goran“ za mlade pjesnike te još petnaestak domaćih pjesnikinja i pjesnika svih generacija.
Studenti Muzičke akademije izvest će kratka komorna djela na stihove Ivana Gorana Kovačića. Prikazat ćemo kratke videoradove studenata zagrebačke ADU.
Minikoncert i recital izvodi Rade Šerbedžija.

Petak, 21. 3., 12 h, Dom kulture Lukovdol, LUKOVDOL
Drugi dan započinjemo svečanom dodjelom nagrada „Ivan Goran Kovačić“ za najbolju pjesničku knjigu i „Goran“ za mlade pjesnike te nagrada učenicima osnovnih i srednjih škola.
Dodjelu će popratiti glazbeni i folklorni program sekcija SKUD-a Ivan Goran Kovačić.

Petak, 21. 3., 18.30 h, Antikvarijat Ex libris, Riva Boduli 3 b, RIJEKA
Program posvećen platformi Versopolis, europskoj mreži pjesničkih festivala koja promiče nove i zanimljive europske glasove. Nastupaju Jacqueline Saphra (Ujedinjeno Kraljevstvo) i Halyna Kruk (Italija).
Razgovor će se voditi na engleskom jeziku, uz prijevode pjesama. Svježe otisnute knjige pjesnikinja koje nastupaju, na hrvatskom i engleskom jeziku, bit će dostupne besplatno.

Petak, 21. 3., 19.30 h, Antikvarijat Ex libris, Riva Boduli 3 b, RIJEKA
Predstavljanje dvotomnog izdanja izabranih pjesama Predraga Lucića Južno dvorište. Sudjeluju Zoran Grozdanov, Damir Šodan i Marko Pogačar. Songove Predraga Lucića izvodi Belai Band.

Subota, 22. 3., 19 h, Dvorana Filodrammatica, Korzo 28, RIJEKA
Veliko čitanje u Rijeci. Uz ovogodišnje laureatkinje, nastupa još dvadesetak pjesnikinja i pjesnika, domaćih, europskih i svjetskih, s triju kontinenata. Minikoncert: VINS Vladarice

Nedjelja, 23. 3., 19 h, ADU, scena F22, Frankopanska ulica 22, ZAGREB
Zatvaranje festivala donosi nastupe ovogodišnjih laureatkinja te niza izvrsnih domaćih i stranih festivalskih gostiju. Damir Šodan izvodi svoje prepjeve Leonarda Cohena, a ZborXop tradicionalne i partizanske pjesme

Ponedjeljak, 24. 3., 19 h, Spunk, Hrvatske bratske zajednice 4, ZAGREB
Predstavljanje dvotomnog izdanja izabranih pjesama Predraga Lucića Južno dvorište. Sudjeluju Zoran Grozdanov, Damir Šodan i Marko Pogačar. Songove Predraga Lucića izvodi Belai Band.

Raspisan natječaj za nagradu „Goran“ za mlade pjesnike
2024-12-02 - 2024-12-31
NATJEČAJ ZA NAGRADU „GORAN“ ZA MLADE PJESNIKE
UVJETI NATJEČAJA:

U natječaju mogu sudjelovati pjesnikinje i pjesnici koji nisu stariji od 30 godina na dan zatvaranja natječaja i koji nikada nisu objavili knjigu poezije.

Na natječaj je potrebno poslati:

cjelovit rukopis pjesničke zbirke u otvorenom (Word) dokumentu koji ne smije sadržavati ime autora/ice ni u jednom dijelu dokumenta;
u zasebnom dokumentu potrebno je poslati biografiju i osobne podatke (ime i prezime, datum i godinu rođenja, kontakt: broj telefona i adresu elektroničke pošte te točnu adresu stanovanja)

Žiriranje će se odvijati anonimno, bez uvida žirija u autorstvo pojedinih rukopisa.

Žiri sastavljen od suvremenih hrvatskih književnika/ica i kritičara/ki predložit će najbolji rukopis za nagradu „Goran“ za mlade pjesnike. Po završetku uredničkog procesa, nagrađeni rukopis bit će objavljen u obliku knjige u ediciji Novi hrvatski pjesnici, u izdanju SKUD-a „Ivan Goran Kovačić“. Za autore objava knjige predstavlja materijalni dio Nagrade.

Osim nagrađenog autora/ice, sudionike se neće pojedinačno izvještavati o ishodu natječaja.

Rok za slanje pjesama je nedjelja, 31. 12. 2024. u ponoć.

Rukopise i biografiju, s naznakom „Za nagradu Goran za mlade pjesnike“ u naslovu poruke, isključivo u elektronskom obliku, slati na e-mail: natjecaj@igk.hr
Zagreb, 2. 12. 2024.

61. Goranovo proljeće
2024-03-20 09:00 - 2024-03-24 18:00 (Europe/Zagreb)
Atmosfersko je proljeće, čini se, i na kontinentu prestiglo ono kalendarsko. To ne mora nužno biti dobra vijest, ali približavanje prvog dana proljeća za ljubitelje poezije sasvim sigurno jest. Stoga, zabilježite u svoje kalendare, životne kao i književne, 21. ožujka – rođendan Ivana Gorana Kovačića i Svjetski dan poezije!

Goranovo proljeće odvijat će se ove godine od 20. do 23. ožujka u Zagrebu, Lukovdolu i Rijeci. Dodijelit će nagrade Goranov vijenac i Goran za mlade pjesnike te ugostiti petnaestak pjesnika iz Europe i svijeta, i isto toliko njihovih domaćih kolegica i kolega. Programi će se odvijati u zagrebačkom Kazalištu lutaka i na akademijinoj Sceni F22, u Domu kulture u Lukovdolu te kultnom antikvarijatu Ex libris i dvorani Mjesnog odbora Kozala u Rijeci.

Spajat će poeziju i film, poeziju i glazbu, poeziju i izvedbu, u suradnji s berlinskim Zebra Poetry Film Festivalom, Akademijom dramske umjetnosti i Muzičkom akademijom. Veselimo se također nastupima etabliranih i uzbudljivih imena iz svijeta glazbe.
FESTIVALSKI PROGRAM:
Srijeda, 20. 3., 19 h, Zagrebačko kazalište lutaka, Ulica baruna Trenka 3, ZAGREB
Festival otvaramo velikim zajedničkim čitanjem svih gostiju: šesnaest međunarodnih gostiju, ovogodišnjih laureata nagrada Goranov vijenac i Goran za mlade pjesnike te još petnaestak domaćih pjesnikinja i pjesnika svih generacija. Studenti Muzičke akademije izvest će kratka komorna djela studenta kompozicije Ivana Makara (u klasi prof. Srećka Bradića) na stihove Gorana Kovačića. Prikazat ćemo dva pjesnička filma iz selekcije berlinskog Zebra Poetry Film Festivala. Minikoncert odsvirat će legendarni slovenski kantautor Zoran Predin.
Četvrtak, 21. 3., 12 h, Dom kulture Lukovdol, LUKOVDOL
Drugi dan započinjemo dodjelom nagrada Goranov vijenac i Goran za mlade pjesnike te nagrada učenicima osnovnih i srednjih škola. Dodjelu će pratiti glazbeni i folklorni program sekcije SKUD-a Ivan Goran Kovačić.
Četvrtak, 21. 3., 18.30 h, Antikvarijat Ex libris, Riva Boduli 3 b, RIJEKA
Program posvećen platformi Versopolis, europskoj mreži pjesničkih festivala s četrdesetak partnera, koja promiče nove i zanimljive europske glasove. Razgovor će se voditi na engleskom jeziku, uz prijevode pjesama. Svježe otisnute knjige pjesnikinja koje nastupaju, na hrvatskom i engleskom jeziku, bit će dostupne besplatno.
Četvrtak, 21. 3., 19.30 h, Antikvarijat Ex libris, Riva Boduli 3 b, RIJEKA
Predstavljanje knjige Zorana Predina Bezgrešna, koja se upravo pojavila u izdanju Frakture. Uz autora, sudjeluju prevoditeljica Jagna Pogačnik i Marko Pogačar.
Petak, 22. 3., 19 h, Dvorana Mjesnog odbora Kozala, Volčićev trg 2, RIJEKA
Veliko čitanje u Rijeci. Uz ovogodišnje laureate, nastupa još dvadesetak pjesnikinja i pjesnika, domaćih, europskih i svjetskih, s četiri kontinenta.
Minikoncert: Zoran Predin
Subota, 23. 3., 19 h, ADU, scena F22, Frankopanska ulica 22, ZAGREB
Zatvaranje festivala donosi nastupe ovogodišnjih laureata te niza izvrsnih domaćih i stranih festivalskih gostiju.
Za glazbenu podlogu za vrijeme čitanja i solo minikoncert zadužen je glazbeni kolektiv OAZA.
Ilustracija: Ana Kovačić
Vizualni identitet festivala: Tina Ivezić i Damir Prizmić

60. Goranovo proljeće
2023-03-20 - 2023-03-24 | Zagreb, Lukovdol, Rijeka
Goranovo proljeće slavi 60. godina! Naša najznačajnija pjesnička manifestacija prvi se put održala davne 1964. godine, a u godišnjem ritmu kontinuirano se odvija do danas. Goranovo proljeće, jedan od najdugovječnijih pjesničkih festivala na svijetu, posvećeno je živim pjesničkim glasovima – hrvatskim, regionalnim, europskim i svjetskim – uspomeni Ivana Gorana Kovačića te ideji pjesništva kao jednog od oblika borbe za osobnu i univerzalnu slobodu.
U okviru manifestacije dodjeljuju se naše tri najznačajnije pjesničke nagrade: Goranov vijenac za ukupni doprinos hrvatskom pjesništvu, Nagrada Ivan Goran Kovačić za najbolju pjesničku knjigu i nagrada Goran za mlade pjesnike za najbolji rukopis autorice ili autora mlađih od 30 godina.
Goranovo proljeće i ove se godine odvija u Zagrebu, Goranovu rodnom Lukovdolu i Rijeci, od 20. do 23. ožujka.
Uz uobičajeno brojne pjesničke i glazbene programe s domaćim i inozemnim gostima, ovaj put iz dvanaest zemalja, prva festivalska večer bit će u cijelosti posvećena laureatkinjama i laureatima naših nagrada te vizualnim i zvučnim razglednicama iz povijesti festivala. Pozornica zagrebačke Kinoteke ugostit će do danas možda i neviđenu moćnu gomilicu svih generacija domaćih pjesnikinja i pjesnika.
Zvučnu sliku festivala oblikovat će grupe i izvođači: Dunjaluk, Dimitrije Dimitrijević i Turisti.
Svi su festivalski programi i tiskani materijali besplatni.

FESTIVALSKI PROGRAM:
Ponedjeljak, 20. 3., 20 h, Kino Kinoteka, Kordunska 1, ZAGREB
Festival se otvara pjesničkim čitanjem laureata i laureatkinja nagrada Goranov vijenac, Ivan Goran Kovačić i Goran za mlade pjesnike. Tridesetak pjesnikinja i pjesnika čitat će uživo, prikazivat će se arhivski video-materijali iz povijesti festivala te će nastupiti glazbena skupina Dunjaluk, sve u režiji Hrvoja Korbara.
Utorak, 21. 3., 12 h, Dom kulture Lukovdol, LUKOVDOL
Drugi dan dodjeljuju se nagrade Ivan Goran Kovačić za najbolju pjesničku knjigu u dvogodišnjem razdoblju i Goran za mlade pjesnike te nagrade učenicima osnovnih i srednjih škola. Dodjelu će popratiti glazbeni i folklorni program sekcija SKUD-a Ivan Goran Kovačić.
Utorak, 21. 3., 19 h, Antikvarijat Ex libris, Riva Boduli 3 b, RIJEKA
U Rijeci započinje program posvećen platformi Versopolis, europskoj mreži pjesničkih festivala s više od trideset partnera, koja promiče nove i zanimljive europske glasove. Nastupaju Helen Ivory (Ujedinjeno Kraljevstvo) i Josep Pedrals (Španjolska/Katalonija). Razgovor će se voditi na engleskom jeziku, uz prijevode pjesama. Svježe otisnute knjige pjesnika koji nastupaju, na hrvatskom i engleskom jeziku, bit će dostupne besplatno.
Srijeda, 22. 3., 19 h, Muzej moderne i suvremene umjetnosti, Krešimirova 26c, RIJEKA
Uz ovogodišnje laureate, nastupaju sjajni domaći i strani pjesnici i pjesnikinje: Anna Ayanoglou (Francuska), Dan Coman (Rumunjska), Marija Dejanović (Hrvatska), Ottó Fenyvesi (Mađarska), Thanos Gogos (Grčka), Madara Gruntmane (Latvija), Ija Kiva (Ukrajina), Muanis Sinanović (Slovenija) i Mile Stojić (BiH).
Za rock’n’roll ritam zadužena je grupa Turisti.
Četvrtak, 23. 3., 20 h, ADU, scena F22, Frankopanska ulica 22, ZAGREB
Zatvaranje festivala donosi nastupe ovogodišnjih laureata te niza izvrsnih domaćih i stranih festivalskih gostiju. Nastupaju: Anna Ayanoglou (Francuska), Dan Coman (Rumunjska), Marija Dejanović (Hrvatska), Ottó Fenyvesi (Mađarska), Thanos Gogos (Grčka), Madara Gruntmane (Latvija), Helen Ivory (Ujedinjeno Kraljevstvo), Ija Kiva (Ukrajina), Josep Pedrals (Španjolska/Katalonija), Muanis Sinanović (Slovenija) i Mile Stojić (BiH).
Za glazbenu podlogu za vrijeme čitanja i solo-koncert zadužen je Dimitrije Dimitrijević.

Raspisan je natječaj za Nagradu Ivan Goran Kovačić
2022-11-08 08:00 - 2022-12-09 23:00
Goranovo proljeće (SKUD Ivan Goran Kovačić) raspisuje natječaj za Nagradu Ivan Goran Kovačić za najbolju pjesničku zbirku u dvogodišnjem razdoblju.
Za nagradu mogu konkurirati knjige objavljene u razdoblju od 1. studenog 2020. do 31. listopada 2022. godine.
Knjige (3 primjerka) šalju se na adresu SKUD Ivan Goran Kovačić, Opatovina 11, 10 000 Zagreb, s napomenom: „Za Nagradu Ivan Goran Kovačić“.
Rok za slanje knjiga je 9. prosinca 2022.
Žiri koji radi u sastavu: Miroslav Mićanović, Dorta Jagić i Branislav Oblučar proglasit će pet finalista/ica do 21. veljače 2021., a dobitnik/ca Nagrade Ivan Goran Kovačić bit će proglašen/a uoči međunarodnog pjesničkog festivala Goranovo proljeće.
Nagrada Ivan Goran Kovačić sastoji se od novčanog dijela u iznosu 10 000 kn, plakete i skulpture akademskog kipara Igora Rufa.
————————–
Nagrada Ivan Goran Kovačić dodjeljuje se za najbolju izvornu pjesničku zbirku tiskanu u dvogodišnjem razdoblju čije su prvo izdanje objavili nakladnici registrirani u Republici Hrvatskoj i koja nije posredovana prijevodom. Za nagradu mogu konkurirati i pjesničke knjige izvorno napisane i tiskane na hrvatskom jeziku kod registriranih nakladnika, bez obzira na mjesto objavljivanja. Nagrada se dodjeljuje naizmjenično s dodjelom nagrade Goranov vijenac za izniman doprinos hrvatskoj poeziji.

Knjige aktualnih članova Odbora Goranovog proljeća ne mogu biti predložene za dodjelu nagrade, a isto se odnosi i na izdanja SKUD-a Ivan Goran Kovačić.

Goranovo proljeće: festivalski program (3. - 5. lipnja)
2022-06-03 - 2022-06-05
SKUD “Ivan Goran Kovačić” poziva vas na festivalski program Goranovog proljeća! Dalje u tekstu možete vidjeti što nas sve čeka.
U petak, 3. lipnja u 20 sati, na platou ispred Bookse u zagrebačkoj Martićevoj ulici, održat će se program posvećen našem festivalskom partneru, platformi Versopolis, koja se bavi promidžbom mlađeg europskog pjesništva. Na pjesničkoj večeri nastupaju Sasha Dugdale (UK) i Ana Dragu (Rumunjska). Netom prevedene knjige obiju pjesnikinja bit će dostupne besplatno.
Zatim, u 21. 30 u KIC-ovom Dokukinu, kao hrvatsku premijeru, prikazujemo cjelovečernji dokumentarni film posvećen velikom slovenskom pjesniku, dugogodišnjem prijatelju Goranova proljeća Tomažu Šalamunu, pod naslovom Tikva na vrućem krovu svijeta. Prije projekcije razgovarat ćemo sa slovensko-američkim autorskim dvojcem Nejcom Saje i Jeffreyjem Youngom.
U subotu, 4. lipnja putujemo u Rijeku, gdje se, s početkom u 20 sati na terasi Slovenskog doma KPD „Bazovica“ (Podpinjol 43) odvija pjesničko čitanje na kojem nastupaju sjajni domaći i strani pjesnici i pjesnikinje. S nama su: Alhierd Baharevič i Julia Cimafiejeva (Bjelorusija), Željka Horvat Čeč, Primož Čučnik i Ana Pepelnik (Slovenija), Ana Dragu (Rumunjska), Sasha Dugdale (Ujedinjeno Kraljevstvo), Angélica Freitas (Brazil), Nataša Govedić, Patrik Gregurec, Stanislav Habjan, Nikola Madžirov (Makedonija), Marko Miladinovic (Švicarska / Ticino), Olja Savičević Ivančević, Lawrence Schimel (SAD / Španjolska), Margarida Vale de Gato (Portugal), Ljuba Jakimčuk (Ukrajina) i Isaac Xubín (Španjolska / Galicija).
U nedjelju, 5. lipnja vraćamo se u Zagreb, na scenu Akademije dramske umjetnosti F22, u Frankopanskoj ulici 22. Na zaključnom pjesničkom čitanju, s početkom u 19 sati, nastupaju: Alhierd Baharevič i Julia Cimafiejeva (Bjelorusija), Vesna Biga, Alida Bremer, Ivana Buljan Legati, Primož Čučnik i Ana Pepelnik (Slovenija), Ana Dragu (Rumunjska), Sasha Dugdale (Ujedinjeno Kraljevstvo), Angélica Freitas (Brazil), Nataša Govedić, Patrik Gregurec, Stanislav Habjan, Nikola Madžirov (Makedonija), Marko Miladinovic (Švicarska / Ticino), Olja Savičević Ivančević, Lawrence Schimel (SAD / Španjolska), Margarida Vale de Gato (Portugal), Ljuba Jakimčuk (Ukrajina) i Isaac Xubín (Španjolska / Galicija).
Za kraj programa Ivan Kapec i Maja Posavec izvest će minikoncert s pjesmama neprežaljenog Leonarda Cohena.

Goranovo proljeće; od 4. do 6. lipnja u Zagrebu i Rijeci
2021-06-04 - 2021-06-06
U PETAK, 4. 6. S POČETKOM U 20 H, na platou pred klubom Booksa u Martićevoj ulici u Zagrebu održat će se program posvećen platformi Versopolis, koja se bavi promidžbom mlađeg europskog pjesništva. Nastupaju:
Alen Bešić (Srbija), Stanka Hrastelj (Slovenija), Sandra Hubinger (Austrija), Helen Mort (Ujedinjeno Kraljevstvo), Roland Orcsik (Mađarska)
U SUBOTU, 5. 6. S POČETKOM U 20 H, na terasi Slovenskog doma Bazovica, Podpinjol 43 u Rijeci, održat će se pjesničko čitanje na kojem nastupaju:
Dejan Aleksić (Srbija), Alen Bešić (Srbija), Stanka Hrastelj (Slovenija), Sandra Hubinger (Austrija), Davor Mandić, Helen Mort (Ujedinjeno Kraljevstvo), Roland Orcsik (Mađarska), Robert Perišić, Evelina Rudan, Vida Sever i Peter Šulej (Slovačka)
U NEDJELJU, 6. 6. S POČETKOM U 20 H, u stražnjem dvorištu kluba Močvara u Zagrebu održat će se pjesničko čitanje uz glazbeni program, na kojem nastupaju:
Dejan Aleksić, Sanja Baković, Alen Bešić, Alen Brlek, Ana Brnardić Oproiu, Marjan Čakarević, Branko Čegec, Goran Čolakhodžić, Drago Glamuzina, Stanka Hrastelj, Sandra Hubinger, Dorta Jagić, Mateja Jurčević, Miroslav Kirin, Vanda Mikšić, Helen Mort, Adrian Oproiu, Roland Orcsik, Ivica Prtenjača, Evelina Rudan, Vida Sever, Ivan Šamija, Peter Šulej i gosti iznenađenja.
Za zvučnu sliku programa brine se sastav TRUTH =/= TRIBE
Truth =/= Tribe se sastoji od renomiranih glazbenika Nenada Kovačića (udaraljke), Nenada Sinkauza (el.gitara), Jurice Rukljiča (električna tuba) i Maka Murtića (saksofon, flauta, efekti). Nastao je 2019 godine i od tada izdao dva albuma – Distances (Hitchtone records) i Live at Vinyl Factory (Rika Muzika).
Sastav je dio rastuće zagrebačke alternativne scene te specifično klupski jazz, rock i world bend koji koristi elemente tradicijskih ritmova, suvremenog rocka i teško opisivih fuzija sa električnom tubom. Sastav je uspoređivan i s grupama poput Sons of Kemet i Comet is Coming.

Natječaj za pjesničku Nagradu Ivan Goran Kovačić: rok za prijavu 1.12.2020.
2020-10-31 - 2020-12-01 | Zagreb
Goranovo proljeće (SKUD Ivan Goran Kovačić) po drugi puta raspisuje natječaj za Nagradu Ivan Goran Kovačić za najbolju pjesničku zbirku u dvogodišnjem razdoblju.
Za nagradu mogu konkurirati knjige objavljene u razdoblju od 1. studenog 2018. do 31. listopada 2020. godine.
Knjige (3 primjerka) šalju se na adresu SKUD Ivan Goran Kovačić, Opatovina 11, 10 000 Zagreb, s napomenom: „Za Nagradu Ivan Goran Kovačić“.
Rok za slanje knjiga je 1. prosinca 2020.
Žiri koji radi u sastavu: Miroslav Mićanović, Dorta Jagić i Branislav Oblučar proglasit će pet finalista/ica do 21. veljače 2021., a dobitnik/ca Nagrade Ivan Goran Kovačić bit će proglašen/a uoči međunarodnog pjesničkog festivala Goranovo proljeće.
Nagrada Ivan Goran Kovačić sastoji se od novčanog dijela u iznosu 10.000,00 HRK, plakete i skulpture akademskog kipara Igora Rufa.
Nagrada Ivan Goran Kovačić dodjeljuje se za najbolju izvornu pjesničku zbirku tiskanu u dvogodišnjem razdoblju čije su prvo izdanje objavili nakladnici registrirani u Republici Hrvatskoj i koja nije posredovana prijevodom. Za nagradu mogu konkurirati i pjesničke knjige izvorno napisane i tiskane na hrvatskom jeziku kod registriranih nakladnika, bez obzira na mjesto objavljivanja. Nagrada se dodjeljuje naizmjenično s dodjelom nagrade Goranov vijenac za izniman doprinos hrvatskoj poeziji.
Knjige aktualnih članova Odbora Goranovog proljeća ne mogu biti predložene za dodjelu nagrade, a isto se odnosi i na izdanja SKUD-a Ivan Goran Kovačić.
2018. godine prvu je Nagradu Ivan Goran Kovačić dobila Martina Vidaić za zbirku pjesama „Mehanika peluda“.
